সকালে উঠে অফিস যাওয়ার তাড়া। তার মধ্যেই গিন্নির হুকুম বাজার সারতে হবে। সময় মতো ট্যাক্সি মেলা ভার, আবার ক্যাব পেলেও জ্যাম ঠেলে ঠিক সময়ে প্রেমিকার কাছে যাওয়া মুশকিল।
এমন নানা জনের নানা মুশকিল আসানের আগাম সম্ভাবনা বছর শেষের দিনে জানিয়ে দিলেন মোদী সরকারের অসামরিক বিমান চলাচল মন্ত্রী জয়ন্ত সিংহ। সংবাদসংস্থা পিটিআই জানিয়েছে, রবিবার আইআইটির মুম্বই ক্যাম্পাসে এক নতুন দিনের স্বপ্ন দেখিয়েছেন মন্ত্রী। তিনি বলেছে, অটো রিকশার খরচে সাধারণের পরিবহণের জন্য ড্রোন ব্যবহার সম্ভব। আর যানজট জর্জরিত শহরজীবনে ড্রোনই নিয়ে আসবে অক্সিজেন।
আইআইটি ক্যাম্পাসে ইঞ্জিনিয়ারিং ছাত্রদের কাছে সেই প্রযুক্তি নিয়ে আসার আহ্বান জানিয়েছেন মন্ত্রী জয়ন্ত সিংহ। তিনি বলেন, এই ক্ষেত্রটিতে অনেক সম্ভাবনা রয়েছে। মন্ত্রীর কথায়, ‘‘অন্যান্য বিদ্যুৎচালিত যানের মতো ড্রোনের ক্ষেত্রেও একই ইলেকট্রিক মোটর ও ব্যাটারি ব্যবহৃত হবে। ফারাক শুধু এই যে ড্রোন চলবে আকাশপথে।’’ তিনি জানিয়েছেন, কেন্দ্র এই সংক্রান্ত নীতি নির্ধারণের কাজ করছে যাতে সাধারণ মানুষও ড্রোনে চেপে যাতায়ত করতে পারেন।
মন্ত্রী বলেন, এখন পর্যন্ত পণ্য পরিবহণ, নজরদারি, ম্যাপিং এসব কাজের জন্য ড্রোন ব্যবহার হচ্ছে। এরই মধ্যে যাত্রী পরিবহণে ড্রোন ব্যবহারের লক্ষ্যে কাজ শুরু হয়ে গিয়েছে। ‘‘আমাদেরও এর জন্য নিজস্ব প্রযুক্তি বের করতে হবে যাতে বিস্তৃত আকাশপথ ব্যবহার করা যায়।’’